20 Jesaja sluit hierdie profetiese verklaring soos volg af: “As Jehovah van die leërs nie vir ons net ’n paar oorlewendes laat oorbly het nie, sou ons net soos Sodom geword het, sou ons soos Gomorra gewees het” (Jesaja1:9).* Jehovah sal Juda uiteindelik te hulp kom teen die mag van Assirië. Anders as Sodom en Gomorra sal Juda nie uitgewis word nie. Dit sal behoue bly.
21. Waarom het Jehovah ‘’n paar laat oorbly’ nadat Babilon Jerusalem vernietig het?
21 Meer as 100 jaar later is Juda weer bedreig. Die volk het nie geleer uit die dissipline wat hulle deur Assirië ontvang het nie. “Hulle het voortdurend die boodskappers van die ware God uitgelag en sy woorde verag en met sy profete die spot gedryf.” Gevolglik het “die woede van Jehovah teen sy volk opgekom . . . , totdat daar geen genesing was nie” (2 Kronieke 36:16). Die Babiloniese koning Nebukadnesar het Juda verower en hierdie keer was daar niks wat “soos ’n hut in ’n wingerd” oorgebly het nie. Selfs Jerusalem is vernietig (2 Kronieke 36:17-21). Jehovah het nogtans ‘’n paar laat oorbly’. Al het Juda 70 jaar in ballingskap verduur, het Jehovah gesorg dat die nasie voortbestaan, en veral ook die Dawidiese geslagslyn, waardeur die beloofde Messias sou kom.
22, 23. Waarom het Jehovah in die eerste eeu ‘’n paar laat oorbly’?
22 In die eerste eeu het Israel voor sy finale krisis as God se verbondsvolk te staan gekom. Toe Jesus hom as die beloofde Messias aangebied het, het die nasie hom verwerp, en as gevolg daarvan het Jehovah hulle verwerp (Matteus 21:43; 23:37-39; Johannes 1:11). Het Jehovah toe nie meer ’n spesiale nasie op aarde gehad nie? Nee. Die apostel Paulus het getoon dat Jesaja 1:9 ’n verdere vervulling gehad het. Hy het uit die Septuagint-vertaling aangehaal en geskryf: “Net soos Jesaja tevore gesê het: ‘As Jehovah van die leërs nie vir ons ’n saad gelaat het nie, sou ons net soos Sodom geword het en sou ons net soos Gomorra gemaak gewees het.’”—Romeine 9:29.
23 Hierdie keer was die oorlewendes die gesalfde Christene, wat in Jesus Christus geloof gestel het. Hulle was om mee te begin gelowige Jode. Later het gelowige nie-Jode bygekom. Saam het hulle ’n nuwe Israel, “die Israel van God”, uitgemaak (Galasiërs 6:16; Romeine 2:29). Hierdie “saad” het die vernietiging van die Joodse stelsel van dinge in 70 G.J. oorleef. Trouens, “die Israel van God” is nou nog met ons. Saam met hulle is daar nou miljoene gelowiges uit die nasies, “’n groot skare, wat geen mens [kan] tel nie, uit alle nasies en stamme en volke en tale”.—Openbaring 7:9.
24. Waarop moet almal let as hulle die mensdom se grootste krisis wil oorleef?
24 Binnekort sal die slag van Armageddon oor hierdie wêreld kom (Openbaring 16:14, 16). Hoewel dit ’n groter krisis sal wees as die Assiriërs of die Babiloniërs se aanval op Juda, selfs groter as die Romeine se vernietiging van Judea in 70 G.J., sal daar oorlewendes wees (Openbaring 7:14). Hoe belangrik is dit dus dat almal noukeurig let op Jesaja se woorde aan Juda! Hulle het redding beteken vir getroues wat destyds gelewe het. En hulle kan redding beteken vir gelowiges wat vandag lewe.
Die Commentary on the Old Testament deur C. F. Keil en F. Delitzsch sê: “Die profeet se woorde het hier ’n rusplek bereik. Die feit dat dit hier in twee afsonderlike dele verdeel word, word in die teks aangedui deur die ruimte wat tussen verse 9 en 10 gelaat word. Hierdie metode om groter of kleiner afdelings te skei, óf deur ruimte te laat óf deur die reël af te breek, is ouer as die vokaalpunte en aksenttekens en word gebaseer op ’n oeroue tradisie.”